Oma kogu korrashoiu eest kandis Jürgens suure armastusega hoolt. Raamatuköitjana hoolitses ta eriti raamatute välimuse eest. - Need olid maitsekalt köidetud, seljatagused nahka asetatud, millele enamikult oli trükitud kuldtähtedega nimi. Katkised ja lagunenud raamatud paikas ta suure osavusega ära, nii et need terved oleksid ja korralikud välja näeksid. Defektseid ja puudulikke raamatuid püüdis ta võimaluse korral täiendada, saades tihti nii kahest või isegi kolmest puudulikust ühe  täieliku eksemplari. Seepärast ei põlanud ta tihti dublettegi, kui neid saada oli, olgugi defektseid. Tõsise bibliofiilina taotles ta, et raamatud oleksid terved ja täielikud.